"จีสตีล"เสริมแกร่งดึงแบงก์ร่วมทุน
ใส่เงินกู้ก่อนถือหุ้นไม่ต่ำ20%เพิ่มทุนคลอดวอร์แรนต์ขาย
28 มี.ค. 2555

ใส่เงินกู้ก่อนถือหุ้นไม่ต่ำ20%เพิ่มทุนคลอดวอร์แรนต์ขาย
“กลุ่มจีสตีล” ปรับโครงสร้างหนี้ กำไรทันทีกว่า 7,000 ล้านบาท กดหนี้ลดฮวบ บริษัทแข็งแรงขึ้น คลอดวอร์แรนต์ขายผู้ถือหุ้นเดิมและธนาคารต่างชาติ ก่อนถึงถือหุ้นไม่ต่ำกว่า 20% 
นายริวโซ โอกิโน ประธานเจ้าหน้าที่บริหารร่วม บริษัท จีสตีล (GSTEEL) เปิดเผยว่า กลุ่มบริษัท จีสตีล ได้ปรับโครงสร้างหนี้ ซึ่งเป็นหนี้การค้าในช่วงวิกฤต จำนวนหนี้ 29,416 ล้านบาท โดยจะแปลงหนี้เป็นทุน ทำให้จำนวนหนี้ลดลงเหลือ 6,000 ล้านบาท ได้กำไรจากการปรับโครงสร้างหนี้ 7,000-8,000 ล้านบาท ส่งผลให้สัดส่วนหนี้สินต่อทุน (D/E) ลดลงเหลือ 0.6 เท่า จาก 1.95 เท่า ขณะนี้เจ้าหนี้การค้าส่วนใหญ่ยอมรับการแปลงหนี้เป็นทุน นอกจากนี้ จีสตีลจะตั้งบริษัท จี เอส โน๊ตส์ โฮลดิ้งส์ ขึ้นมา เพื่อรับซื้อหุ้นกู้ของบริษัท จี เจ เอส (GJS) ทั้งหมดจากเจ้าหนี้ของ GJS ที่เข้าร่วมโครงการปรับโครงสร้างหนี้ โดย จี เอส โน๊ตส์ฯ จะออกหุ้นเพิ่มทุนให้เจ้าหนี้ จำนวน 9,000 ล้านหุ้น ราคาเสนอขาย 0.50-0.60 บาท ชำระเป็นค่าซื้อหุ้นกู้ หลังจากนั้นเจ้าหนี้ GJS จะนำหุ้นของ จี เอส โน๊ตส์ฯ มาเปลี่ยนเป็นหุ้นจีสตีล 
นอกจากนี้ จีสตีลจะออกและเสนอขายใบสำคัญแสดงสิทธิซื้อหุ้นสามัญ (วอร์แรนต์) จำนวน 2 ชุด คือ ชุดที่ 1 (GS–W 1) จำนวน 5,676.18 ล้านหน่วย เสนอขายผู้ถือหุ้นเดิมสัดส่วน 3 หุ้นเดิมต่อ 1 วอร์แรนต์ ราคาขาย 0.002 บาท อัตราและราคาใช้สิทธิเป็นหุ้นสามัญ 1:1 ราคาหุ้นละ 0.55 บาท 
สำหรับวอร์แรนต์ชุด 2 (GS–W 2) เสนอขายสถาบันการเงิน 10,300 ล้านหน่วย อัตราใช้สิทธิเป็นหุ้นสามัญ 1:1 ราคา 0.43 บาท ซึ่งเป็นธนาคารต่างชาติแห่งหนึ่งที่เข้ามาลงทุน หรือให้เงินกู้ไม่ต่ำกว่า 5,000 ล้านบาท ภายใน 2 ปี ไม่สามารถใช้สิทธิเป็นหุ้นสามัญได้ และกรณีใช้สิทธิเต็ม จะถือหุ้นจีสตีล 10,300 ล้านหุ้น คิดเป็น 21.46% ของหุ้นหลังเพิ่มทุน
ทั้งนี้ จีสตีลจะเพิ่มทุนจดทะเบียนจาก 17,028.55 ล้านบาท เป็น 48,004 ล้านบาท โดยออกหุ้นใหม่ 30,979 ล้านหุ้น มูลค่าที่ตราไว้หุ้นละ 1 บาท จัดสรรให้เจ้าหนี้จากการแปลงหนี้เป็นทุน 9,000 ล้านหุ้น รองรับการใช้สิทธิ GS–W 1 จำนวน 5,676 ล้านหุ้น รองรับ GS–W 2 จำนวน 10,300 ล้านหุ้น 
นายชาญ บูลกุล ประธานกรรมการบริหาร บริษัท บรุ๊คเคอร์ กรุ๊ป (BROOK) ที่ปรึกษาการเงิน กล่าวว่า ก่อนการประชุมผู้ถือหุ้นวันที่ 30 เม.ย.นี้ การปรับโครงสร้างหนี้ต้องเรียบร้อยและสามารถประกาศชื่อธนาคารที่เข้าซื้อ GS–W 2 ได้ ในรูปของเงินทุนที่ใส่เข้ามาไม่ต่ำกว่า 5,000 ล้านบาท